Suidoosterfees in Kaapstad aangebied | Maroela Media
Die Kaapstad-munisipaliteit is trots om weer die Suidoosterfees te ondersteun – 'n hoogtepunt op die jaarlikse kunste- en kulturele kalender in die Moederstad.
Die fees begin Woensdag en strek tot Sondag, 1 Mei en bied 'n rits teater-, komedie- en musiekvertonings aan met boekbesprekings en danse deur die land se beste kunstenaars. Sien die program hier: https://suidoosterfees.com/program-2/
"Dit is 'n geleentheid om huishoudelike name op die verhoog te sien. Die fees bied ook 'n platform vir plaaslike kunstenaars en toekomstige sterre wat wag om ontdek te word," sê JP Smith, burgemeesterskomiteelid vir veiligheid en sekuriteit. "Kapenaars kry ook maklik toegang tot die teater en kuns."
Dit is die 19de jaar wat die Suidoosterfees aangebied word en 'n rits ontwikkelingsgeleenthede word aangebied vir opkomende kunstenaars wat fokus op die ontwikkeling van draaiboeke en verhoogproduksies, liedjieskryf-mentorskap, 'n koorkompetisie en 'n talentsoek-kompetisie wat dans, musiek en drama insluit.
Die fees-organiseerders het in 2020 'n inry-teater bekendgestel in reaksie op Covid-19-beperkings op byeenkomste. Die inry bly 'n kenmerk van die geleentheid, en vind 'n paar maande plaas voor die hooffees in April.
"Die kreatiewe kunstebedryf is onder talle bedrywe wat die afgelope twee jaar gely het, en hulle het elke bietjie ondersteuning nodig wat hulle kan kry op die pad na herstel. Dit is ook belangrik om te onthou dat 'n suksesvolle geleentheid 'n hupstoot is vir Kaapstad se ekonomie en ons pogings om poste te skep en te volhou," sê Smith.